A.Quliyev. Təşəkkür edirəm, cənab Sədr. Hörmətli həmkarlarım, əlbəttə, biz hamımız yaxşı başa düşürük ki, bu gün ölkədə ədalət mühakiməsinin yüksək səviyyədə təmini üçün vəkillik institutu kifayət qədər önəmli bir funksiyaya malikdir və bu institut inkişaf etməlidir. Eyni zamanda, biz onu da qəbul etməliyik ki, ölkədə son illər məhkəmə-hüquq sahəsində kifayət qədər islahatlar həyata keçirilir və bu gün biz onun bəhrəsini görürük. Xüsusilə qeyd olunmalıdır ki, istər hakimlərin, istərsə də digər hüquq mühafizə orqanlarının işə cəlb olunması ilə bağlı həyata keçirilən test imtahanları artıq özünü doğrultmaqdadır. Ümumiyyətlə, bu gün formalaşan hakim korpusu və digər aidiyyəti şəxslər kifayət qədər hazırlıqlı və bacarıqlı bir imkana malikdirlər. Bununla yanaşı, bu gün təklif edilən əlavə və dəyişikliklər də çox önəmlidir. Ümid edirəm ki, bu da bütövlükdə vəkillik institutunun fəaliyyətini daha yüksək şəkildə təşkil etməyə yönəldiləcəkdir.